1. ปัจจัยความเสี่ยง

จากลักษณะของธุรกิจการให้บริการด้านสินเชื่อเช่าซื้อรถยนต์
ปัจจัยความเสี่ยงที่อาจเกิดขึ้นและมีผลกระทบต่อการดำเนินงานของบริษัท มีดังนี้

1.1 ความเสี่ยงจากการปล่อยสินเชื่อรถยนต์มือสอง

การทำธุรกิจสินเชื่อเช่าซื้อเกี่ยวกับรถยนต์ทั้งประเภทรถยนต์ใหม่และรถยนต์มือสอง
ความเสี่ยงและผลตอบแทนที่ได้รับจะแตกต่างกัน คือ
ธุรกิจสินเชื่อเช่าซื้อรถยนต์มือสองจะมีความเสี่ยงทั้งด้านคุณภาพของลูกหนี้และคุณภาพของรถยนต์ที่เป็นหลักประกัน
แต่ผลตอบแทนที่ได้รับจะสูงกว่าการให้สินเชื่อรถยนต์ใหม่
ทั้งนี้บริษัทมีสัดส่วนรายได้จากการปล่อยสินเชื่อเช่าซื้อรถยนต์มือสอง และรถยนต์ใหม่ ณ วันที่ 31
ธันวาคม 2547 ในสัดส่วนร้อยละ 92.60 : 7.40 ตามลำดับ

อย่างไรก็ตาม
บริษัทพยายามที่จะลดความเสี่ยงทางด้านนี้ด้วยการคัดเลือกทีมงานที่มีประสบการณ์และมีความเชี่ยวชาญในการประเมินคุณภาพรถยนต์และการทำตลาดสินเชื่อรถยนต์มือสองโดยเฉพาะ
รวมทั้งบริษัทให้ความสำคัญในการคัดเลือกผู้ประกอบการเต็นท์รถยนต์มือสองที่ได้มาตรฐานมีฐานะการเงินที่มั่นคงและเสนอขายรถยนต์มือสองที่มีคุณภาพในราคาที่เหมาะสม
นอกจากนี้บริษัทยังมีมาตรการเข้มงวดในการอนุมัติสินเชื่อ
โดยได้ใช้ระบบการวิเคราะห์สินเชื่อเช่าซื้อตามเกณฑ์ Credit Scoring Model
ของบริษัทมาเป็นเกณฑ์ในการพิจารณาอนุมัติสินเชื่อ
ซึ่งจะเป็นการช่วยลดความเสี่ยงด้านคุณภาพของลูกหนี้
นอกจากนี้ความเสี่ยงจากการขาดทุนที่เกิดจากการขายรถยนต์ที่ยึดคืนมาของรถยนต์มือสองนั้นโดยทั่วไปจะขาดทุนน้อยกว่ารถยนต์ใหม่
ทั้งนี้เนื่องจากรถยนต์ใหม่มีอัตราการลดลงของราคารถยนต์ตามอายุการใช้งานแต่ละปีนั้นจะมีอัตราลดลงสูงในช่วงปีแรกๆและเมื่อรถยนต์ที่มีอายุการใช้งานมากขึ้นหรือเป็นรถยนต์มือสองแล้วจะมีอัตราลดลงของราคาที่ต่ำกว่ารถยนต์ใหม่

1.2 ความเสี่ยงจากการดำเนินงานอันเกิดจากสินเชื่อที่ไม่ก่อให้เกิดรายได้

บริษัทเปิดดำเนินงานสาขาในต่างจังหวัดเพิ่มขึ้นทุกปีจากที่มีอยู่ 2 สาขาในปี 2545 และ เปิดอีก 5
สาขาในปี 2546 และในปี 2547 เปิดเพิ่มอีก 6 สาขา รวมเป็น 13 สาขา
ซึ่งเป็นปัจจัยสำคัญทำให้บริษัทสามารถขยายสินเชื่อเช่าซื้อรถยนต์ได้เพิ่มมากขึ้นอย่างรวดเร็ว
ทั้งนี้การให้สินเชื่อเช่าซื้อแก่กลุ่มลูกค้าใหม่อาจก่อให้เกิดลูกหนี้เช่าซื้อที่มีปัญหาภายหลังการผ่อนชำระไปแล้วระยะเวลาหนึ่งได้
อย่างไรก็ตามเพื่อเป็นการลดความเสี่ยงดังกล่าว
บริษัทจึงได้มีมาตรการด้านการพิจารณาสินเชื่อที่เข้มงวดทุกขั้นตอนซึ่งบริษัทจะใช้ความระมัดระวังในการปล่อยและอนุมัติสินเชื่อให้กับลูกค้า
โดยในการพิจารณาอนุมัติการให้สินเชื่อเช่าซื้อนั้น
บริษัทจะมีการตรวจสอบข้อมูลเบื้องต้นของลูกค้าว่าลูกค้ารายนั้นเป็นบุคคลที่มีชื่ออยู่ในบัญชีดำของบริษัทหรือไม่
(โดยบริษัทมีฐานข้อมูลของบุคคลที่มีชื่อเป็นบุคคลล้มละลาย คดีแพ่ง และคดีอาญา)
ทั้งนี้บริษัทไม่ได้ใช้ฐานข้อมูลกลาง เช่น Credit Bureau ในการวิเคราะห์สินเชื่อ
แต่มีการตรวจสอบข้อมูลเพิ่มเติมจากแหล่งข้อมูลภายนอก เช่นธนาคารพาณิชย์
บริษัทเช่าซื้อรถยนต์อื่นๆ และสมาคมเช่าซื้อ เพื่อตรวจสอบลูกค้าที่อยู่ในข่ายต้องสงสัย
พร้อมกับส่งเจ้าหน้าที่ตรวจสอบเครดิต (checker)
ของบริษัทออกไปตรวจสอบข้อมูลของลูกค้าและผู้ค้ำประกัน
โดยตรวจสอบข้อเท็จจริงเปรียบเทียบว่าตรงกับข้อมูลเบื้องต้นที่เจ้าหน้าที่สินเชื่อของบริษัทได้รับมาจากลูกค้าหรือไม่
นอกจากนี้บริษัทยังได้ให้ความสำคัญเรื่องการพิจารณาคัดเลือกลูกค้าและมีมาตรการในการเข้มงวดการอนุมัติสินเชื่อเช่าซื้อ
ซึ่งบริษัทใช้ระบบการวิเคราะห์สินเชื่อเช่าซื้อตามเกณฑ์ Credit Scoring Model
มาเป็นเกณฑ์ในการพิจารณาอนุมัติ และบริษัทมีระบบการติดตามดูแลการชำระค่างวดอย่างรัดกุม
และเมื่อลูกค้าค้างชำระค่างวด
บริษัทจะมีมาตรการการเร่งรัดเพื่อให้หนี้ค้างชำระกลับมาให้มากและรวดเร็วที่สุด
นอกจากนี้บริษัทมีระบบการควบคุม การตรวจสอบ
และการรายงานผลที่มีประสิทธิภาพทำให้สามารถรายงานสถานะลูกหนี้ได้ทุกขณะ
ซึ่งสามารถป้องกันความเสี่ยงดังกล่าวได้ในระดับหนึ่ง การที่บริษัทมิได้ใช้ฐานข้อมูลกลาง เช่น
Credit Bureau ในการวิเคราะห์สินเชื่อ เนื่องจากบริษัทเชื่อว่าฐานข้อมูลในบัญชีดำของบริษัทนั้น
ได้มีการจัดเก็บเป็นเวลาประมาณสิบปีและมีมากกว่าสามหมื่นรายชื่อ
และค่าใช้จ่ายในการใช้ฐานข้อมูลกลางเช่น Credit Bureau มีค่าใช้จ่ายที่ค่อนข้างประกาศสูง

ในปี 2546 และปี 2547 บริษัทมีลูกหนี้ที่ค้างชำระค่างวดเกิน 4 เดือนและหยุดรับรู้รายได้จำนวน
15.8 ล้านบาท และ 29.9 ล้านบาท คิดเป็นร้อยละ 1.92 และ ร้อยละ 1.70
ของยอดลูกหนี้ตามสัญญาเช่าซื้อสุทธิตามลำดับ
โดยลูกหนี้ที่ค้างชำระข้างต้นมีลูกหนี้ฟ้องร้องที่หยุดรับรู้รายได้จำนวน 7.17 ล้านบาท และ 13.81
ล้านบาท ตามลำดับ

1.3 ความเสี่ยงจากการขายรถยนต์ที่ยึดมา

เมื่อลูกค้าผิดสัญญาไม่นำส่งค่างวดหรือค้างค่างวดสะสมตั้งแต่ 3 งวดติดต่อกันขึ้นไป
บริษัทจะดำเนินการบอกเลิกสัญญาและยึดรถยนต์กลับคืนมา
รถยนต์ที่บริษัทยึดคืนมาจะถูกนำมาขายด้วยวิธีการประมูลขาย
ซึ่งการดำเนินการดังกล่าวบริษัทจะใช้ระยะเวลาโดยเฉลี่ยประมาณ 3 เดือน
โดยบริษัทจะนำเงินที่ได้จากการประมูลขายรถยนต์มาชำระหนี้ที่ค้างอยู่
หากเงินที่ได้จากการขายรถยึดไม่พอที่จะชำระหนี้
บริษัทสามารถที่จะเรียกร้องส่วนที่ขาดจากลูกหนี้หรือผู้ค้ำประกันได้
แต่ในกรณีที่บริษัทไม่สามารถเรียกร้องส่วนที่เหลือได้ บริษัทจะมีผลขาดทุนจากการขายรถยึด
ซึ่งราคาประมูลขายรถยึดจะขึ้นอยู่กับอายุ สภาพ และความนิยมของรถยนต์
รวมทั้งขึ้นอยู่กับสภาพตลาดและความต้องการรถยนต์ในขณะนั้น
ดังนั้นบริษัทจึงอาจมีความเสี่ยงในการรับภาระผลขาดทุนจากประมูลขายรถยึดในอนาคตหากค่าใช้จ่ายในการดำเนินการฟ้องร้องนั้นสูงกว่ามูลค่าที่จำหน่ายรถยึด
อย่างไรก็ตามความเสี่ยงจากการขาดทุนที่เกิดจากการขายรถยนต์ที่ยึดคืนมาของรถยนต์มือสองนั้นโดยทั่วไปจะขาดทุนน้อยกว่ารถยนต์ใหม่
ทั้งนี้เนื่องจากรถยนต์ใหม่มีอัตราการลดลงของราคารถยนต์ตามอายุการใช้งานแต่ละปีนั้นจะมีอัตราลดลงสูงในช่วงปีแรกๆและเมื่อรถยนต์ที่มีอายุการใช้งานมากขึ้นหรือเป็นรถยนต์มือสองแล้วจะมีอัตราลดลงของราคาที่น้อยกว่า

ในปี 2546 บริษัทมีรถยนต์ที่ยึดคืนมาจำนวน 137 คัน มูลค่ารวม 18.71 ล้านบาท คิดเป็นร้อยละ
2.59 ของรถยนต์ทั้งหมดที่มีการทำสัญญาเช่าซื้อกับบริษัท และในปี 2547
บริษัทมีรถยนต์ที่ยึดคืนมาจำนวน 334 คัน มูลค่ารวม 48.54 ล้านบาท* คิดเป็นร้อยละ 2.76
ของรถยนต์ทั้งหมดที่มีการทำสัญญาเช่าซื้อกับบริษัท โดยปี 2546
บริษัทมีผลขาดทุนจากการขายรถยนต์ที่ยึดคืนมาจำนวน 0.60 ล้านบาท และใน ปี 2547
บริษัทมีผลขาดทุนจากการขายยนต์ที่ยึดคืนมาเท่ากับ 1.57 ล้านบาท

1.4 ความเสี่ยงจากการพึ่งพาเงินกู้จากธนาคารพาณิชย์เพียงรายเดียว

แหล่งเงินทุนของบริษัทนอกจากจะใช้เงินทุนจากผู้ถือหุ้นในการดำเนินงานแล้ว
บริษัทมีแหล่งเงินทุนจากการกู้ยืมธนาคารพาณิชย์เพียงแห่งเดียว
(เนื่องด้วยธนาคารพาณิชย์แห่งนี้ให้อัตราดอกเบี้ยเงินกู้ที่ดีที่สุด เมื่อเทียบกับธนาคารพาณิชย์แห่งอื่น)
ซึ่งด้วยข้อจำกัดด้านการปล่อยสินเชื่อของธนาคารตามข้อกำหนดของธนาคารแห่งประเทศไทยและนโยบายการปล่อยสินเชื่อของธนาคารเอง
อาจทำให้เกิดข้อจำกัดในการให้เงินกู้แก่บริษัทในอนาคตได้
ซึ่งหากบริษัทไม่มีเงินทุนหมุนเวียนเพียงพออาจทำให้แผนการขยายธุรกิจของบริษัทไม่เป็นไปตามเป้าหมายที่วางไว้
อย่างไรก็ตาม ทางผู้บริหารเชื่อว่าการที่บริษัทเป็นบริษัทจดทะเบียนส่งผลให้เพิ่มความน่าเชื่อถือหรือ
credit rating ในการต่อรองเจรจาปรับลดอัตราดอกเบี้ย
และขยายวงเงินเพิ่มจากธนาคารพาณิชย์ดังกล่าว
อีกทั้งบริษัทก็ได้มีพิจารณาถึงการหาแหล่งเงินทุนเพิ่มเติม เช่น
พิจารณาใช้สินเชื่อจากธนาคารพาณิชย์แห่งอื่น หรือการออกหุ้นกู้ในอนาคต เป็นต้น ณ วันที่ 31
ธันวาคม 2547 บริษัทมีอัตราส่วนหนี้สินต่อส่วนของผู้ถือหุ้นเท่ากับ 2.06

1.5 ความเสี่ยงจากการเปลี่ยนแปลงของอัตราดอกเบี้ย

เนื่องจากรายได้หลักของบริษัทเป็นดอกเบี้ยรับจากการให้สินเชื่อเช่าซื้อ
ซึ่งการคิดอัตราดอกเบี้ยกับลูกค้าบริษัทจะคิดในอัตราคงที่ตลอดระยะเวลาเช่าซื้อ
ในขณะที่เงินกู้ยืมซึ่งเป็นต้นทุนหลักในการปล่อยสินเชื่อดังกล่าวที่บริษัทกู้มามีอัตราดอกเบี้ยคงที่และลอยตัวขึ้นอยู่กับสัญญาของแต่ละวงเงิน
ทั้งนี้ ณ 31 ธันวาคม 2547 บริษัทมีค่าเฉลี่ยถ่วงน้ำหนักอายุคงเหลือของพอร์ตสินเชื่อ weighted
effective maturity of leasing portfolio อยู่ที่ 32.3 เดือน
โดยที่ค่าเฉลี่ยถ่วงน้ำหนักอายุคงเหลือของพอร์ตเงินกู้ weighted effective maturity of
bank loan อยู่ที่ 23.9 เดือน
ซึ่งผลต่างระหว่างอายุคงเหลือของพอร์ตสินเชื่อและพอร์ตเงินกู้อยู่ที่ประมาณ 8.4 เดือน
และคาดว่าอัตราดอกเบี้ยในตลาดมีแนวโน้มจะปรับตัวขึ้นในระยะสั้นนี้
มูลค่าของพอร์ตสินเชื่อจะถูกปรับลดมากกว่าการปรับลดมูลค่าของพอร์ตเงินกู้
ซึ่งจะส่งผลให้ส่วนต่างของอัตราผลกำไร interest spread ลดลงไปตามสัดส่วน

อย่างไรก็ตามบริษัทได้ตระหนักถึงความเสี่ยงที่อาจเกิดขึ้นจากความผันผวนของอัตราดอกเบี้ยและมีนโยบายที่จะลดความเสี่ยงดังกล่าวด้วยการปรับอัตราดอกเบี้ยเช่าซื้อที่ให้กับลูกค้ารายใหม่
และจัดหาแหล่งเงินที่มีต้นทุนคงที่และสอดคล้องกับลักษณะการให้สินเชื่อเช่าซื้อ
ในอนาคตบริษัทมีแผนที่จะหาแหล่งเงินทุนที่มีอัตราดอกเบี้ยคงที่และระยะเวลากู้ยืมที่ยาวขึ้นจากสถาบันการเงิน

ปัจจุบันบริษัทมีวงเงินกู้ระยะยาวกับธนาคารพาณิชย์แห่งหนึ่งจำนวน 1,200 ล้านบาท ณ วันที่ 31
ธันวาคม 2546 และ 31 ธันวาคม 2547 มีรายละเอียดสรุปดังนี้

+-----------------+-----+------+-------+------------------------------+
| วงเงินกู้          | อายุ | ย    |       | หมายเหตุ                      |
|                 |     | อดเง |       |                              |
|                 |     | ินกู้คง |       |                              |
|                 |     | เหลือ |       |                              |
+-----------------+-----+------+-------+------------------------------+
|                 |     | 31   | 31    |                              |
|                 |     |  ธ.ค | ธ.ค.  |                              |
|                 |     | . 46 | 47    |                              |
+-----------------+-----+------+-------+------------------------------+
| 200 ล้านบาท      | 6 ปี | 166  | 132   | อัตราดอกเบี้ยคงที่ 3 ปี ตั้งแต่ ธ.ค.  |
|                 |     |      |       | 46 จนถึง พ.ย. 49              |
|                 |     |      |       |                              |
|                 |     |      |       | ตั้งแต่ ธ.ค. 49 – พ.ย. 52       |
|                 |     |      |       | เท่ากับอัตราดอกเบี้ยลอยตัว         |
+-----------------+-----+------+-------+------------------------------+
| 300 ล้านบาท      | 2 ปี | 250  | 198   | อัตราดอกเบี้ยคงที่ในปีที่ 1          |
|                 |     |      |       | นับจากวันที่เบิกใช้วงเงิน*          |
| แบ่งออกเป็น 3     | 6   |      |       |                              |
| วงเงินๆ ละ 100   | เ   |      |       | หลังจากนั้นเป็นอัตราดอกเบี้ยลอยตัว   |
| ล้านบาท          | ดือน |      |       | ลบ 2%                        |
|                 |     |      |       |                              |
|                 |     |      |       | (สิ้นสุดชำระเงินงวดสุดท้าย ก.ค.    |
|                 |     |      |       | 49)                          |
+-----------------+-----+------+-------+------------------------------+
| 700 ล้านบาท      | 2 ปี | -    | 625   | อัตราดอกเบี้ยคงที่ 30 เดือน        |
|                 |     |      |       | นับจากวันที่เบิกใช้วงเงิน**         |
| แบ่งออกเป็น 3     | 6   |      |       |                              |
| วงเงิน           | เ   |      |       | (สิ้นสุดชำระเงินงวดสุดท้าย พ.ค.    |
|                 | ดือน |      |       | 50)                          |
| (250, 250 และ   |     |      |       |                              |
| 200 ล้านบาท)     |     |      |       |                              |
+-----------------+-----+------+-------+------------------------------+

1.6 ความเสี่ยงด้านการตลาดและการแข่งขัน

การขยายตัวของตลาดรถยนต์ที่มียอดการขายเพิ่มขึ้นในช่วงที่ผ่านมาทำให้ผู้ประกอบการธุรกิจเช่าซื้อและลิสซิ่งเกิดขึ้นใหม่หลายราย
ทั้งที่เป็นกิจการที่มีผู้ถือหุ้นเป็นสถาบันการเงินและกิจการที่เป็นบริษัทในเครือของผู้ผลิตและผู้แทนจำหน่ายรถยนต์
ซึ่งกิจการที่เป็นผู้ผลิตและผู้แทนจำหน่ายรถยนต์ต้องการที่จะรักษาและขยายส่วนแบ่งการตลาดรถยนต์ให้มากขึ้นก็จะใช้กลยุทธ์ในการลดอัตราดอกเบี้ย
ส่งผลให้อัตราดอกเบี้ยในกลุ่มเช่าซื้อรถยนต์ใหม่ลดลงโดยตลอด
แต่ผู้ประกอบการเหล่านี้ไม่ใช่คู่แข่งโดยตรงกับบริษัท
ในขณะที่กิจการที่มีผู้ถือหุ้นเป็นสถาบันการเงินได้เปลี่ยนกลยุทธ์การตลาดจากเดิมที่เน้นการให้สินเชื่อแก่รถยนต์ใหม่เป็นหลักมาเป็นการให้สินเชื่อเช่าซื้อรถยนต์มือสองมากขึ้น
ทั้งนี้เนื่องจากการให้สินเชื่อเช่าซื้อรถยนต์มือสองจะได้รับอัตราดอกเบี้ยสูงกว่าการให้สินเชื่อรถยนต์ใหม่
ส่งผลให้การแข่งขันในธุรกิจเช่าซื้อรถยนต์มือสองเพิ่มขึ้นตามไปด้วย

จากสภาวะการแข่งขันในตลาดที่สูงขึ้น บริษัทพยายามที่จะเพิ่มรายได้ของบริษัทให้มากขึ้น
โดยการที่จะขยายสาขาไปในตลาดต่างจังหวัดให้มากขึ้น
ทั้งนี้ความรุนแรงของการแข่งขันในตลาดต่างจังหวัดนั้นยังถือว่าน้อยกว่าตลาดในเขตกรุงเทพฯ
และปริมณฑล อีกทั้งบริษัทเชื่อว่ายังมีโอกาส
และช่องทางในการขยายสินเชื่อเช่าซื้อรายใหม่ได้มากกว่า
ซึ่งในตลาดต่างจังหวัดนั้นบริษัทสามารถคิดอัตราดอกเบี้ยได้ในอัตราสูงกว่าตลาดในกรุงเทพฯ
ในขณะเดียวกันบริษัทพยายามที่จะรักษาส่วนแบ่งการตลาดของบริษัทในตลาดเดิมไว้ด้วยการให้บริการที่ดีและรวดเร็วเป็นที่ประทับใจของลูกค้าเพื่อให้ลูกค้ากลับมาใช้บริการอีกหรือแนะนำลูกค้าคนอื่นให้มาใช้บริการของบริษัท
นอกจากนี้บริษัทพยายามรักษาความสัมพันธ์ที่ดีกับกลุ่มผู้ประกอบการเต็นท์รถมือสองด้วยการให้สินเชื่อ
Floor Plan
สินเชื่อดังกล่าวทำให้ผู้ประกอบการดังกล่าวมีเงินทุนหมุนเวียนในการประกอบการและเป็นการสร้างฐานลูกค้าให้กับบริษัทอีกทางหนึ่ง

1.7 ความเสี่ยงด้านการบริหาร การจัดการ การถือหุ้นในบริษัท โดยกลุ่มผู้ถือหุ้นรายใหญ่

บริษัทมีบริษัท ไมด้า แอสเซ็ท จำกัด (มหาชน) เป็นผู้ถือหุ้นใหญ่ ถือหุ้นจำนวน 240,000,000
หุ้นมูลค่าที่ตราไว้หุ้นละ 1 บาทคิดเป็นร้อยละ 62.34 ของทุนจดทะเบียนที่ชำระแล้ว
จึงทำให้ผู้ถือหุ้นใหญ่สามารถควบคุมมติที่ประชุมผู้ถือหุ้นได้เกือบทั้งหมดไม่ว่าจะเป็นเรื่องการแต่งตั้งกรรมการหรือการขอมติในเรื่องอื่นที่ต้องใช้คะแนน
เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับของบริษัทกำหนดให้ต้องได้รับคะแนนเสียง 3 ใน 4
ของที่ประชุมผู้ถือหุ้น
ดังนั้นผู้ถือหุ้นรายอื่นจึงอาจไม่สามารถรวบรวมคะแนนเสียงเพื่อการตรวจสอบและถ่วงดุลเรื่องที่ผู้ถือหุ้นรายใหญ่เสนอได้
นอกเหนือจากคณะกรรมการตรวจสอบที่ทำหน้าที่แทนผู้ถือหุ้นรายย่อย

1.8 ความเสี่ยงจากการลดลงของราคาหุ้นหาก กรรมการ
และพนักงานของบริษัทขายหุ้นภายหลังการใช้สิทธิแปลงสภาพเป็นหุ้นสามัญ

ในการออกและเสนอขายหุ้นสามัญต่อประชาชนในปี 2547ที่ผ่านมา
บริษัทได้มีการออกและเสนอขายใบสำคัญแสดงสิทธิให้แก่ กรรมการ และพนักงานของบริษัท จำนวน
15 ล้านหน่วยโดยไม่คิดมูลค่าและสามารถใช้สิทธิแปลงเป็นหุ้นสามัญของบริษัทในราคาหุ้นละ 1 บาท
(ราคาตามมูลค่าที่ตราไว้) โดยกำหนดการใช้สิทธิได้ทุกๆ 6
เดือนในวันทำการสุดท้ายของเดือนมิถุนายน และเดือนธันวาคมของแต่ละปี
ตลอดอายุใบสำคัญแสดงสิทธิ 5 ปี
โดยสามารถใช้สิทธิครั้งแรกได้ในวันทำการสุดท้ายของเดือนมิถุนายน 2548
และสามารถใช้สิทธิครั้งสุดท้ายได้ในวันที่ใบสำคัญแสดงสิทธิอายุครบ 5 ปี
อย่างไรก็ตามบริษัทได้กำหนดระยะเวลาและสัดส่วนการใช้สิทธิเพื่อมิให้กรรมการและพนักงานสามารถใช้สิทธิในการแปรสภาพใบสำคัญแสดงสิทธิเป็นหุ้นสามัญได้ทั้งหมดในคราวเดียว
(รายละเอียดของใบสำคัญแสดงสิทธิดูได้ในหัวข้อ 8.1.2) ทั้งนี้เมื่อกรรมการ
และพนักงานของบริษัทสามารถใช้สิทธิแปลงเป็นหุ้นสามัญในแต่ละครั้ง
นักลงทุนอาจได้รับความเสี่ยงจากการลดลงของราคาหุ้น เนื่องจากกรรมการ
ผู้บริหารและพนักงานของบริษัทสามารถนำหุ้นดังกล่าวออกมาขายในตลาดหลักทรัพย์ได้

อนึ่งเมื่อถึงระยะเวลาการใช้สิทธิพนักงานที่ได้รับการจัดสรรและใช้สิทธิแล้วอาจทำการขายหุ้นในตลาดหลักทรัพย์ซึ่งอาจมีผลต่อราคาซื้อขายหุ้นในตลาดรอง
และราคาการใช้สิทธิของใบสำคัญแสดงสิทธิดังกล่าวที่ให้แก่ กรรมการ
และพนักงานของบริษัทต่อหนึ่งหน่วยที่ 1.00 บาท
อย่างไรก็ตามจำนวนหุ้นที่ทำการจัดสรรให้กับพนักงานตามโครงการดังกล่าวมีสัดส่วนที่น้อยเมื่อเทียบกับทุนจดทะเบียนของบริษัท
หรือคิดเป็นร้อยละ 3.75 ประกอบกับการใช้สิทธิมีลักษณะที่ต้องทยอยการใช้สิทธิเป็นระยะเวลา 5 ปี
ผลกระทบต่อราคาหุ้นในหารซื้อขายในตลาดรองจึงมีน้อยซึ่งสามารถแสดงได้ดังนี้

  --------------------------------- -------------------------------------
  ปี                                 ผลกระทบจากจำนวนหุ้นสามัญที่เพิ่มขึ้น /
                                    ทุนจดทะเบียน

  2548                              ร้อยละ 1.50

  2549                              ร้อยละ 0.75

  2550                              ร้อยละ 0.75

  หลังจากปี 2550                      ร้อยละ 0.75
  จนถึงวันที่ใบสำคัญแสดงสิทธิมีอายุครบ 5 ปี   

  รวม                               ร้อยละ 3.75
  --------------------------------- -------------------------------------